आरोग्य आणि कुटुंब कल्याण मंत्रालय
केंद्रीय आरोग्य व कुटुंब कल्याण राज्यमंत्री डॉ. भारती प्रवीण पवार यांच्या हस्ते राष्ट्रीय माता आरोग्य कार्यशाळेचे उद्घाटन
मातामृत्यूचे प्रमाण  कमी करण्यात देशाने महत्त्वाचा टप्पा गाठला आहे, परंतु विशेषत्वाने क्षेत्रीय स्तरावर सुरक्षित मातृत्व सुनिश्चित करण्यासाठी आणि टाळता येण्याजोगे शून्य मातामृत्यू सुनिश्चित करण्यासाठी सर्व अडथळे दूर करणे आपले कर्तव्य आहे : डॉ. भारती प्रवीण पवार
नवी दिल्ली, 14 डिसेंबर 2022
“देशाने माता मृत्यूचे प्रमाण  कमी करण्याचा महत्त्वपूर्ण टप्पा गाठला असून 2014-16 मधील एक लाख जिवंत जन्मांदरम्यान 130 मृत्यू वरून 2018-20 मध्ये 97 इतकी लक्षणीय घट नोंदवली आहे, परंतु प्रत्येक मातेची काळजी घेतली जाईल याची खात्री करण्यासाठी आणि परिणामी शून्य टाळता येण्याजोगा मातामृत्यू सुनिश्चित करण्यासाठी विशेषत्वाने क्षेत्रीय स्तरावरील सर्व अडथळे दूर करणे हे आपले कर्तव्य आहे, असे प्रतिपादन आरोग्य व कुटुंब कल्याण राज्यमंत्री डॉ. भारती प्रवीण पवार यांनी आज येथे राष्ट्रीय माता आरोग्य कार्यशाळेच्या अध्यक्षस्थानी बोलताना केले. मातामृत्यू कमी करण्यासाठी ‘शाश्वत विकास लक्ष्य जाहीरनामा 2030’ शी संरेखित करून आयोजिण्यात आलेल्या या कार्यशाळेची मुख्य संकल्पना “रोखता येण्याजोग्या शून्य मातामृत्यूसाठी प्रयत्न” अशी होती.
“माता आरोग्य आणि बाल आरोग्याच्या क्षेत्रात भारत सकारात्मक मार्गावर असून नवीन आव्हानांना तोंड देण्यासाठी भारत सरकार कटिबद्ध आहे, असे डॉ पवार म्हणाल्या. सर्व भावी मातांसाठी सुरक्षित मातृत्वाची हमी देण्याबरोबरच सुलभ आणि परवडणारी आरोग्य सेवा प्रदान करण्याच्या दिशेने सरकार पावले उचलत असल्याचे त्यांनी सांगितले. यापूर्वी भारताने 44,000 हून अधिक माता गमावल्याची माहिती त्यांनी दिली. "प्रधानमंत्री सुरक्षित मातृत्व अभियान" च्या अंमलबजावणीचा एक भाग म्हणून डॉक्टर या मोहिमेसाठी दरमहा एक दिवस सेवा देण्याचे वचन देत आहेत. त्यामुळे या कार्यक्रमांतर्गत सर्व राज्ये आणि केंद्रशासित प्रदेशांमध्ये 3.6 कोटींहून अधिक गर्भवती महिलांना सर्वसमावेशक प्रसूतीपूर्व काळजी सेवा  प्राप्त झाली आहे.
“माता मृत्यूच्या प्रमाणात  2014-16 मधील 130 वरून 2018-20 मध्ये 97 प्रति लाख जिवंत जन्म इतकी विलक्षण घट झाली आहे. शाश्वत विकास उद्दिष्टे  साध्य करणाऱ्या राज्यांची संख्याही आता सहा वरून आठ झाली आहे. अशी माहिती राज्यमंत्र्यांनी दिली. “माता मृत्यूच्या प्रमाणात झपाट्याने होत असलेली घसरण हे माननीय पंतप्रधानांच्या दूरदर्शी नेतृत्वाखाली सरकारचे आरोग्य उपक्रमांमधील गुंतवणूक आणि त्या बदल्यात सर्वांसाठी आरोग्य सुनिश्चित करण्याबाबतचे समर्पण दर्शवते.” असे त्या म्हणाल्या.
डॉ. पवार यांनी माता आणि बाल आरोग्य क्षेत्रात देशाच्या कामगिरीबद्दल सर्वांचे अभिनंदन केले. आपले प्रादेशिक अनुभव सामायिक करताना त्यांनी सर्व अडथळे दूर करण्याच्या तसेच तज्ञांची मार्गदर्शक तत्त्वे आणि सर्वोत्तम पद्धतींची कार्यक्षम अंमलबजावणी सुनिश्चित करण्याच्या गरजेवर भर दिला. "ही केवळ सरकार, सामुदायिक आरोग्य कर्मचारी, स्वयंसेवी संस्था, नागरी समाजाची जबाबदारी नाही तर देशातील प्रत्येक नागरिकाने सुरक्षित मातृत्व सुनिश्चित करणे आणि भारतात टाळता येण्याजोग्या शून्य माता मृत्यूसाठी कार्य करणे हे आपले कर्तव्य मानले पाहिजे." असे आवाहन डॉ. पवार यांनी केले.
प्रशासनाकडून विविध स्तरांवर मजबूत राज्य निरीक्षण आणि लेखापरीक्षण, वैद्यकीय कर्मचार्यांची क्षमता वाढवणे आणि अचूक माहिती वितरण यावर त्यांनी भर दिला. सर्वोत्तम पद्धतींवर नियमितपणे चर्चा आणि माहिती सामायिक करण्याचे आवाहनही त्यांनी केले. कोविड महामारीच्या काळातील ई-संजीवनीच्या माध्यमातून आरोग्य सल्ला यासारख्या तंत्रज्ञानाच्या जलद अनुकूलनाचे उदाहरण देत, असेच नाविन्यपूर्ण उपक्रम सर्वांसाठी सर्वांगीण आरोग्यसेवा मिळवून देण्याच्या प्रयत्नातही लागू केले जाऊ शकतात असे डॉ. पवार म्हणाल्या.
माता आरोग्याच्या क्षेत्रातील उल्लेखनीय प्रयत्न आणि कामगिरीबद्दल अनेक राज्यांना पुरस्कार देण्यात आले. माता मृत्यूचे प्रमाण  कमी करण्यासाठी सखोल प्रयत्न करणाऱ्या राज्यांमध्ये केरळने पहिला तर महाराष्ट्राने दुसरा क्रमांक पटकावला.
S.Patil/S.Mukhedkar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 97